CELEX: 32022R0388
Language: fi
Date: 2022-03-08 00:00:00
Title: Komission täytäntöönpanoasetus (EU) 2022/388, annettu 8 päivänä maaliskuuta 2022, Euroopan parlamentin ja neuvoston direktiivissä 2003/87/EY tarkoitetusta kasvihuonekaasupäästöjen tarkkailusta ja raportoinnista annetun täytäntöönpanoasetuksen (EU) 2018/2066 muuttamisesta (ETA:n kannalta merkityksellinen teksti)

9.3.2022   
               
               
                  FI
               
               
                  Euroopan unionin virallinen lehti
               
               
                  L 79/1
               
            
         KOMISSION TÄYTÄNTÖÖNPANOASETUS (EU) 2022/388,
         annettu 8 päivänä maaliskuuta 2022,
         Euroopan parlamentin ja neuvoston direktiivissä 2003/87/EY tarkoitetusta kasvihuonekaasupäästöjen tarkkailusta ja raportoinnista annetun täytäntöönpanoasetuksen (EU) 2018/2066 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvihuonekaasujen päästöoikeuksien kaupan järjestelmän toteuttamisesta unionissa ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 14 artiklan 1 kohdan,
         sekä katsoo seuraavaa:
         
                     (1)
                  
                  
                     Komission täytäntöönpanoasetuksessa (EU) 2018/2066 (2) vahvistetaan direktiivin 2003/87/EY soveltamisalaan kuuluvista toiminnoista aiheutuvien kasvihuonekaasupäästöjen ja erityisesti biomassasta peräisin olevien päästöjen tarkkailua ja raportointia koskevat säännöt. Mainittua asetusta muutettiin komission täytäntöönpanoasetuksella (EU) 2020/2085 (3) biomassasta peräisin olevia päästöjä koskevien säännösten yhdenmukaistamiseksi direktiivissä (EU) 2018/2001 (4) vahvistettujen sääntöjen kanssa, erityisesti biomassan käyttöä koskevien asiaankuuluvien määritelmien sekä kestävyyskriteerien ja kasvihuonekaasupäästöjen vähennyksiä koskevien kriteerien osalta. Näiden muutosten seurauksena säännöksiä biomassan käytön kestävyyskriteereistä ja kasvihuonekaasupäästöjen vähennyksiä koskevista kriteereistä sovelletaan 1 päivästä tammikuuta 2022.
                  
               
                     (2)
                  
                  
                     Kestävyyskriteereitä ja kasvihuonekaasupäästöjen vähennyksiä koskevia kriteerejä on sovellettava direktiivin 2003/87/EY soveltamisalaan kuuluviin toimintoihin, jotta voidaan varmistaa poltossa käytettävien biopolttoaineiden, bionesteiden ja biomassapolttoaineiden kestävyys sekä niiden vaikutus unionin ilmasto- ja ympäristötavoitteiden saavuttamiseen.
                  
               
                     (3)
                  
                  
                     Yhä laajemmin tunnustetaan, että on tarpeen sovittaa bioenergiaa koskevat toimintapolitiikat yhteen muiden ympäristötavoitteiden kanssa sekä varmistaa biomassaraaka-aineen markkinoille pääsyn oikeudenmukaisuus, jotta voidaan kehittää innovatiivisia, korkean lisäarvon biopohjaisia ratkaisuja ja kestävää biokiertotaloutta. Jäsenvaltioiden olisi tätä varten otettava huomioon käytettävissä oleva kestävä biomassan tarjonta energiakäyttöön ja muuhun kuin energiakäyttöön, kansallisten metsähiilinielujen ja ekosysteemien säilyttäminen sekä kiertotaloutta ja biomassan kaskadikäyttöä koskevat periaatteet ja jätteistä annetussa Euroopan parlamentin ja neuvoston direktiivissä 2008/98/EY (5) vahvistettu jätehierarkia. Unionin päästökauppajärjestelmällä pyritään edistämään ilmastonmuutoksen hillitsemistä koskevien unionin tavoitteiden saavuttamista kasvihuonekaasupäästöjen vähentämisen osalta. Tähän tavoitteeseen pyrittäessä on olennaista tukea myös laajempia ympäristötavoitteita ja erityisesti suojella luonnon monimuotoisuutta, johon tiettyjen biopolttoaineiden, bionesteiden ja biomassapolttoaineiden tuotantoon liittyvällä epäsuoralla maankäytöllä on kielteisiä vaikutuksia. Kun otetaan huomioon, että kaikkeen päästökauppajärjestelmän biomassaan sovelletaan nollaverokantaa, kunnes kestävyyskriteerit on pantu täysimääräisesti täytäntöön, jäsenvaltioita kannustetaan perussopimuksen ”saastuttaja maksaa” -periaatteen mukaisesti käyttämään saatavillaan olevia markkinapohjaisia välineitä ja keinoja, kuten verotusta, sen varmistamiseen, että kestämättömän biomassan käyttöä päästökauppajärjestelmään kuuluvilla aloilla ehkäistään kielteisten ympäristövaikutusten välttämiseksi.
                  
               
                     (4)
                  
                  
                     Jäsenvaltioiden oli saatettava direktiivi (EU) 2018/2001 osaksi kansallista lainsäädäntöään 30 päivään kesäkuuta 2021 mennessä. Direktiivin saattaminen osaksi kansallista lainsäädäntöä on vielä kesken monissa jäsenvaltioissa.
                  
               
                     (5)
                  
                  
                     Direktiivissä (EU) 2018/2001 säädetään useiden delegoitujen säädösten ja täytäntöönpanosäädösten hyväksymisestä biomassaa koskevien kestävyyskriteerien ja kasvihuonekaasupäästöjen vähennyksiä koskevien kriteerien täytäntöönpanemiseksi. Näistä säädöksistä useiden hyväksyminen on viivästynyt.
                  
               
                     (6)
                  
                  
                     Direktiivin (EU) 2018/2001 tavoitteena on vahvistaa vapaaehtoisten kansainvälisten ja kansallisten sertifiointijärjestelmien roolia, jotta kestävyyskriteerien ja kasvihuonekaasupäästöjen vähennyksiä koskevien kriteerien noudattaminen voidaan todentaa yhdenmukaistetulla tavalla. Jäsenvaltiot voivat myös perustaa kansallisia sertifiointijärjestelmiä. Näissä sertifiointijärjestelmissä käytetyt menetelmät on saatettava ajan tasalle, kun direktiivissä (EU) 2018/2001 säädetyt delegoidut säädökset ja täytäntöönpanosäädökset on hyväksytty. Lisäksi on koulutettava todentajat.
                  
               
                     (7)
                  
                  
                     Vakaan, tehokkaan ja yhdenmukaistetun täytäntöönpanon varmistamiseksi katsotaan tarpeelliseksi ja oikeasuhteiseksi lykätä täytäntöönpanoasetuksessa (EU) 2018/2066 olevien biopolttoaineita, bionesteitä ja biomassaa koskevien kestävyyskriteerien ja kasvihuonekaasupäästöjen vähennyksiä koskevien kriteerien soveltamista. Yhden kalenterivuoden jakso on asianmukainen, jotta täytäntöönpano voidaan sovittaa yhteen päästökauppajärjestelmän vuotuisen velvoitejakson kanssa.
                  
               
                     (8)
                  
                  
                     Tällä asetuksella vähennetään myös sellaisten toiminnanharjoittajien taloudellista epävarmuutta, jotka käyttävät biopolttoaineita, bionesteitä ja biomassapolttoaineita poltossa direktiivin 2003/87/EY mukaisissa toiminnoissa, koska sertifiointijärjestelmien odotetaan olevan täysin toimintakykyisiä vuoden 2022 aikana.
                  
               
                     (9)
                  
                  
                     Sen vuoksi täytäntöönpanoasetusta (EU) 2018/2066 olisi muutettava.
                  
               
                     (10)
                  
                  
                     Tätä asetusta olisi sovellettava 1 päivästä tammikuuta 2022, kunnes direktiivin (EU) 2018/2001 täytäntöönpanemiseksi tarvittavat säännöt hyväksytään.
                  
               
                     (11)
                  
                  
                     Tässä asetuksessa säädetyt toimenpiteet ovat ilmastonmuutoskomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Lisätään komission täytäntöönpanoasetuksen (EU) 2018/2066 38 artiklaan 6 kohta seuraavasti:
            
               
                  ”6.   Poiketen siitä, mitä 5 kohdan ensimmäisessä alakohdassa säädetään, jäsenvaltiot tai tapauksen mukaan toimivaltaiset viranomaiset voivat katsoa, että mainitussa kohdassa tarkoitetut kestävyyskriteerit ja kasvihuonekaasupäästöjen vähennyksiä koskevat kriteerit täyttyvät poltossa käytettävien biopolttoaineiden, bionesteiden ja biomassapolttoaineiden osalta 1 päivän tammikuuta 2022 ja 31 päivän joulukuuta 2022 välisenä aikana.”
               
            
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2022.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 8 päivänä maaliskuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 275, 25.10.2003, s. 32.
         
            (2)  Komission täytäntöönpanoasetus (EU) 2018/2066, annettu 19 päivänä joulukuuta 2018, Euroopan parlamentin ja neuvoston direktiivissä 2003/87/EY tarkoitetusta kasvihuonekaasupäästöjen tarkkailusta ja raportoinnista sekä komission asetuksen (EU) N:o 601/2012 muuttamisesta (EUVL L 334, 31.12.2018, s. 1).
         
            (3)  Komission täytäntöönpanoasetus (EU) 2020/2085, annettu 14 päivänä joulukuuta 2020, Euroopan parlamentin ja neuvoston direktiivissä 2003/87/EY tarkoitetusta kasvihuonekaasupäästöjen tarkkailusta ja raportoinnista annetun komission täytäntöönpanoasetuksen (EU) 2018/2066 muuttamisesta ja oikaisemisesta, (EUVL L 423, 15.12.2020, s. 37).
         
            (4)  Euroopan parlamentin ja neuvoston direktiivi (EU) 2018/2001, annettu 11 päivänä joulukuuta 2018, uusiutuvista lähteistä peräisin olevan energian käytön edistämisestä (EUVL L 328, 21.12.2018, s. 82).
         
            (5)  Euroopan parlamentin ja neuvoston direktiivi 2008/98/EY, annettu 19 päivänä marraskuuta 2008, jätteistä ja tiettyjen direktiivien kumoamisesta (EUVL L 312, 22.11.2008, s. 3).